**SAOPŠTENJE ZA MEDIJE**

**IZVEŠTAJI POJAŠNJAVAJU FENOMEN „ORGANIZOVANE KORUPCIJE” NA ZAPADNOM BALKANU I VREDNUJU NAPREDAK U ISPUNJAVANJU ANTIKORUPCIJSKIH OBEĆANJA**

**Globalna inicijativa je danas objavila dva nova izveštaja iz edicije „Infrastruktura integriteta” koji se bave pojavom „organizovane korupcije” na Zapadnom Balkanu i prate ispunjavanje vladinih antikorupcijskih obećanja iz Berlinskog procesa.**

**ŽENEVA, Švajcarska, 3. maj 2021.** –Na Londonskom samitu u okviru Berlinskog procesa 2018. godine, vlade Zapadnog Balkana su se obavezale da će ojačati borbu protiv korupcije. Koliko su uspele u tome? Novi izveštaj Globalne inicijative protiv transnacionalnog organizovanog kriminala pod nazivom **„Monitor antikorupcijskih obećanja na Zapadnom Balkanu”** podseća na vladina obećanja i prati koliko se ispunjavaju od 2019. godine. Izveštaj je zasnovan na analizama eksperata civilnog društva iz celog Zapadnog Balkana koji su ispitivali korupciju i njen uticaj na upravljanje u svakoj zemlji pojedinačno, ali su se i osvrnuli na antikorupcijske okvire, kao i na vladine napore u borbi protiv korupcije. Izveštaj je jedna od retkih ili barem sveobuhvatna ocena ispunjenosti antikorupcijskih obećanja iz Berlinskog procesa 2018. godine.

„Borba protiv korupcije je očigledno prioritet Evropske unije”, rekla je autorka izveštaja Sunčana Roksandić, koja je primetila da se reč „korupcija” pominje 88 puta u saopštenju EU iz 2020. godine. „Borba protiv korupcije je takođe prioritet za civilno društvo na Zapadnom Balkanu, a nadamo se i za vlade”, rekla je Roksandić.

Drugi izveštaj **„Politička ekonomija organizovane korupcije i antikorupcija”** razmatra činioce koji omogućavaju procvat organizovanog kriminala u regionu i uticaj koji to ima. U izveštaju se ističe da, iako je postignut značajan napredak u uspostavljanju odgovarajućeg antikorupcijskog zakonodavstva, institucija i strategija, delotvorna upotreba zacrtanih mera i tela prečesto nedostaje. Rezultat je „organizovana korupcija”, simbioza organizovanog kriminala, kriminalnih metoda i korupcije na visokom nivou, što stvara iskrivljeni ekosistem koji obogaćuje i štiti one koji imaju pristup moći.

„Organizovana korupcija ne odnosi se samo na sistemske nezakonite finansijske profite i neprimeren uticaj na donošenje odluka, već́ i na sistemsku ’kupovinu’ i ’uticanje’ na podršku u društvu radi sticanja ili zadržavanja na pozicijama političke i ekonomske moći”, objasnio je vodeći autor izveštaja Uglješa (Ugi) Zvekić.

Britanski poslanik i šampion borbe protiv korupcije Ujedinjenog kraljevstva Džon Penrouz i direktor Globalne inicijative protiv transnacionalnog organizovanog kriminala Mark Šo, pozdravili su sve veći fokus Berlinskog procesa na borbu protiv korupcije i nadaju se „da će ovi izveštaji pomoći u pružanju informacija o tekućim i budućim antikorupcijskim inicijativama, poput Mape puta za nezakonite finansije i borbu protiv korupcije.” Istakli su da „ovi izveštaji pružaju dobru osnovu za sistematsko praćenje ispunjavanja obećanja o borbi protiv korupcije. Verujemo da će saradnja između civilnog društva i vlada, kao i međunarodna saradnja, ojačati naš oklop protiv korupcije.”

U izveštaju su predočene preporuke kako kulturu kriminala i korupcije transformisati u klimu integriteta kako bi se osiguralo uverenje da je zakon jednak za sve. Ključni nalazi izveštaja biće predstavljeni na onlajn panel diskusiji 6. maja od 14:00 časova. Izveštaje će predstaviti autori Uglješa (Ugi) Zvekić i Sunčana Roksandić, a komentarisaće ih međunarodni eksperti, a zatim slede razgovori sa publikom.

**Kontakt za pitanja i odgovore: Klaudio Landi,** **claudio.landi@globalinitiative.net**

**O Globalnoj inicijativi**

*Globalna inicijativa protiv transnacionalnog organizovanog kriminala (GI-TOC) je mreža profesionalaca koji rade na prvim linijama borbe protiv ilegalne ekonomije i kriminala. Kroz globalnu mrežu opservatorija civilnog društva za ilegalnu ekonomiju, nadgledamo trendove i radimo na kreiranju dokaza za delovanje javnih politika, širenju stručnosti naše mreže i kataliziranju multisektorskih i holističkih odgovora na čitav niz vrsta kriminala. Sa Fondom za otpornost Globalne inicijative podržavamo aktiviste i lokalne nevladine organizacije koje rade u oblastima u kojima kriminal kritično podriva bezbednost, sigurnost i životne šanse ljudi.*